जम्मू-कश्मीर में मुठभेड़, तीन आतंकवादी ढेर  
कुपवाड़ा के लोलाब में सुरक्षा बलों और आतंकियों के बीच मुठभेड़ में तीन आतंकवादी ढेर हो गए, जबकि सुरक्षा बलों के दो जवान घायल हो गए।
जम्मू-कश्मीर के कुपवाड़ा जिले के लोलाब में सुरक्षा बलों और आतंकवादियों के बीच मुठभेड़ में तीन आतंकवादी ढेर हो गए, जबकि सुरक्षा बलों के दो जवान घायल हो गए। पुलिस के एक आला अधिकारी ने बताया कि मुठभेड़ में अब तक तीन आतंकवादी मारे जा चुके हैं। मुठभेड़ अभी जारी है। सूत्रों ने बताया कि स्थानीय पुलिस और 18 राष्ट्रीय राइफल्स के जवानों ने इलाके में विदेशी आतंकवादियों की मौजूदगी की सूचना मिलने के बाद गुरुवार सुबह लोलाब के मैदानपोरा गांव में खोजी और घेराबंदी अभियान शुरू किया। दोनों पक्षों की ओर से गोलीबारी नहीं हुई, क्योंकि सुरक्षा बल सुनिश्चित करना चाहते थे कि अभियान शुरू होने के पहले इमारत से सभी नागरिकों को सुरक्षित बाहर निकाल लिया जाए।   सूत्रों ने बताया कि सुरक्षा बलों की घेराबंदी के बाद मकान से सभी पुरुष बाहर निकल आए, वहीं मकान मालिक की पत्नी और उसकी पुत्री एक घंटे से भी ज्यादा समय तक घर में फंसी रहीं। उन्होंने बताया कि दोनों के बाहर निकल आने के बाद सुरक्षा बलों और आतंकवादियों के बीच कार्रवाई शुरू हुई। सूत्रों के मुताबिक, आखिरी जानकारी आने तक दोनों पक्षों के बीच मुठभेड़ जारी थी। अभियान में दो जवानों के घायल होने की खबर है। निवासियों के मुताबिक, मकान में लश्कर-ए-तैयबा के एक आला कमांडर समेत पांच आतंकवादी मौजूद थे।